b'\n_START_ARTICLE_\nAralsko jezero\n_START_SECTION_\nNastanek jezera\n_START_PARAGRAPH_\nAralsko jezero je reliktno jezero. To je tip tektonskega jezera, ki predstavlja ostanek nekdanjega morja oziroma oceana. Nastalo je z vzdigovanjem zemlji\xc5\xa1\xc4\x8da v predelu morja, kar je imelo za posledico odmikanje vodne mase od kopnega in formiranje jezera.\n_START_SECTION_\nZgodnje \xc4\x8dlovekovo izkori\xc5\xa1\xc4\x8danje jezera ter navigacija\n_START_PARAGRAPH_\nRuska voja\xc5\xa1ka prisotnost na aralskem morju se je za\xc4\x8dela leta 1847 z ustanovitvijo mesta Raimsk v bli\xc5\xbeini izliva reke Sir Darja, ki pa se je kmalu preimenoval v Aralsk. Kmalu je ruska cesarska mornarica za\xc4\x8dela uporabljati svoja plovila na morju. Zaradi oblike aralskega jezera le-ta ni priklju\xc4\x8den na druge re\xc4\x8dne povezave, zato je bilo treba ladje razstaviti v kraju Orenburg na reki Ural, transportirati po kopnem do mesta Aralsk (verjetno s kameljimi karavanami) in nato ponovno sestaviti. Prvi dve ladji, ki sta bili na tak na\xc4\x8din sestavljeni leta 1847, sta bili ladji Nikolaj in Mihael. Prvi dve sta bili vojni ladji, trgovska ladja pa naj bi slu\xc5\xbeila za vzpostavitev ribolova na velikem jezeru.\n_START_SECTION_\nKr\xc4\x8denje jezera\n_START_PARAGRAPH_\nV zgodnjih 60. letih prej\xc5\xa1njega stoletja se je sovjetska vlada odlo\xc4\x8dila, da bosta reki, ki napajata aralsko jezero, Amu Darja na jugu in Sir Darja na severovzhodu, preusmerjeni zaradi namakanja pu\xc5\xa1\xc4\x8davskih predelov, da bi na ta na\xc4\x8din posku\xc5\xa1ali pove\xc4\x8dati pridelek ri\xc5\xbea, melon, \xc5\xbeita in bomba\xc5\xbea. To je bil del sovjetskega na\xc4\x8drta za pridobivanje bomba\xc5\xbea, t. i. " belega zlata ", ki naj bi postal glavni izvozni artikel. S tem projektom je Uzbekistan postal najve\xc4\x8dji proizvajalec ter izvoznik bomba\xc5\xbea na svetu._NEWLINE_Ker se zmanj\xc5\xa1uje dotok (reki le redko prite\xc4\x8deta do jezera), se voda zastruplja s kemi\xc4\x8dnimi snovmi, ki jih uporabljajo na kmetijskih povr\xc5\xa1inah ob rekah. Zaradi strupenih soli (prina\xc5\xa1a jih veter iz presu\xc5\xa1ene kotanje nekdanjega jezera) so za\xc4\x8deli propadati tudi nasadi bomba\xc5\xbea ob rekah._NEWLINE_Do leta 2007 je velikost Aralskega jezera zna\xc5\xa1ala le \xc5\xa1e 10% prvotne velikosti, razdelilo pa se je na tri jezera, in sicer na Severno Aralsko jezero in vzhodno ter zahodno pore\xc4\x8dje neko\xc4\x8d velikega Ju\xc5\xbenega Aralskega jezera._NEWLINE_Leta 2009 je jugovzhodni del jezera presahnil, jugozahodni del jezera pa se je umaknil v ozek pas na skrajnem zahodu nekdanjega Ju\xc5\xbenega Aralskega morja._NEWLINE_Najve\xc4\x8dja globina Severnega Aralskega jezera je 42 metrov (od leta 2008)._NEWLINE_Regija je v zlatih \xc4\x8dasih uspe\xc5\xa1no vodila ribi\xc5\xa1ko industrijo, zdaj pa je tako reko\xc4\x8d uni\xc4\x8dena. Pojavile so se velika brezposelnost in gospodarske te\xc5\xbeave. _NEWLINE_Obmo\xc4\x8dje okoli Aralskega jezera je tudi mo\xc4\x8dno onesna\xc5\xbeeno, zaradi \xc4\x8desar so se pojavile resne zdravstvene te\xc5\xbeave lokalnega prebivalstva._NEWLINE_Umik vode je po nekaterih navedbah privedel do lokalnih podnebnih sprememb, saj postajajo poletja vse bolj vro\xc4\x8da in su\xc5\xa1na, zime pa hladnej\xc5\xa1e in dolge._NEWLINE_Kazahstan si zdaj nenehno prizadeva, da bi ohranil in raz\xc5\xa1iril Severno Aralsko jezero. V okviru teh prizadevanj je bil projekt jezu kon\xc4\x8dan leta 2005, leta 2008 pa je gladina vode v jezeru narasla za 12 metrov, kar je najvi\xc5\xa1ja raven po letu 2003. Slanost se je zmanj\xc5\xa1ala in ribe so spet na voljo v zadostnem \xc5\xa1tevilu za nekatere ribolovne dejavnosti. Vendar pa so napovedi za ostanke Ju\xc5\xbenega Aralskega jezera \xc5\xa1e vedno \xc5\xbealostne, njegovo kr\xc4\x8denje pa sodi med najhuj\xc5\xa1e okoljske katastrofe.'